În acest weekend începe cea mai fierbinte perioadă din această ediție a SuperLigii care va cuprinde 10 etape. Este vorba despre play-off, la capătul căruia se stabilește numele noii campioane.
Momentan, deși a fost surclasată în etapa aterioară, cea care a închis sezonul regulat, cu 4-0 de către principala rivală la titlu, Rapid, FCSB pornește din fotoliul de lider, cu patru puncte mai mult decât giuleștenii și cinci peste CFR Cluj. Dar forma arătată de Rapid în ultimele partide precum și minusurile, deloc puține, ale FCSB-ului duc la ideea că lupta pentru titlu este strânsă și orice se poate întâmpla.
Fostul antrenor al Botoșanilor, FC U Craiova și FC Argeș, Marius Croitoru, identifică în cazul în care FCSB va rata cel mai clar titlu posibil după cum a decurs o mare parte a sezonului regulat, vinovatul principal în persoana patronului clubului, Gigi Becali.
Toată lumea știe că FCSB are un minus în atac. În momentul acesta, pe Tavi Popescu nu îl poți compara cu Compagno. Dacă e să piardă titlul, Compagno ar fi cauza principală a pierderii campionatului de către FCSB. E o diferență vizibilă, cu el și fără el, vom vedea la finalul campionatului dacă au luat decizia bună când i-au dat drumul. Era in primii trei atacanți din Superliga, cu spatele la poartă juca foarte bine, iar în fața porții era letal.
E unic în istoria campionatului din România ca un atacant cu 20 de goluri să plece pe o sumă de sub 500.000 de euro. Și ca om, dar și ca jucător este extraordinar. L-am antrenat și e un atacant foarte bun. Era al doilea golgheter în sezonul trecut, nu poți să îi dai drumul pe suma aia. Merita mai multe șanse la FCSB.